Ilmus Dan Ben-Amose kogumik "Kommunikatsioon ja folkloor"
Rõõmustamaks rahvaluulehuvilisi ja iseäranis selle õppijaid, on Eesti Kirjandusmuuseumi teaduskirjastuse ja MTÜ Eesti Folkloori Instituut ühistöös Eesti Kultuurkapitali toel trükist ilmunud maailma ühe juhtiva ja tsiteerituima folkloristi Dan Ben-Amose artiklikogumik "Kommunikatsioon ja folkloor".
Autor on eesti keeles avaldamiseks valinud artiklid, mis käsitlevad folklooriteooriat, juudi huumorit ja narratiive ning juudi kirjanike suhtumist folkloori. Lisaks on kogumikus ka artiklid aafrika folkloorist.
Professor Dan Ben-Amos tegeleb juudi folkloori, aafrika folkloori, proosanarratiivide, vanasõnade, müüditeooria ja strukturaalanalüüsiga. Ta on olnud ka paljude folkloorikäsitluste klassikasse kuuluvate teoste toimetaja. 2007. aastal pälvis ta raamatu "Folktales of the Jews" toimetamise eest 2006. aasta juudi rahvusliku raamatu auhinna, mida antakse välja alates 1948. aastast.
Arvestades temaatika laia haaret loodavad väljaandjad, et kogumik pakub huvi ka laiemale üldsusele.